РЕГЛАМЕНТ (ЕС) № 153/2012 НА ЕВРОПЕЙСКИЯ ПАРЛАМЕНТ И НА СЪВЕТА
от 15 февруари 2012 година
за изменение на Регламент (ЕО) № 1085/2006 на Съвета за създаване на Инструмент за предприсъединителна помощ (ИПП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за функционирането на Европейския съюз, и по-специално член 212, параграф 2 от него,
като взеха предвид предложението на Европейската комисия,
след предаване на проекта на законодателния акт на националните парламенти,
в съответствие с обикновената законодателна процедура (1),
като имат предвид, че:
(1)
В Регламент (ЕО) № 1085/2006 на Съвета от 17 юли 2006 г. за създаване на Инструмент за предприсъединителна помощ (ИПП) (2) се предвижда помощ за страните кандидати и за потенциалните страни кандидати за постепенното им привеждане в съответствие със стандартите и политиките на Съюза, включително при необходимост с достиженията на правото на Съюза, с оглед на членство.
(2)
В Регламент (ЕО) № 1085/2006 се прави ясно разграничение между страните кандидати и потенциалните страни кандидати.
(3)
На 17 юни 2010 г. Европейският съвет приветства становището на Комисията относно кандидатурата на Исландия за членство в Съюза, отбеляза, че страната е изпълнила политическите критерии за членство, определени от Европейския съвет в Копенхаген през 1993 г., и взе решение за започването на преговори за членство с Исландия. Следователно Исландия вече е страна кандидат.
(4)
На 17 декември 2010 г. Европейският съвет одобри заключенията на Съвета от 14 декември 2010 г. относно разширяването и постигна съгласие да даде на Черна гора статут на страна кандидат.
(5)
Съветът прикани Комисията да предложи изменение на член 19 от Регламент (ЕО) № 1085/2006 с оглед на изясняване на правилата относно участието във възлагането на договори за субсидии, финансирани по компонента за трансгранично сътрудничество на ИПП, и за да се осигури съгласуваност с други инструменти за външна помощ, по-специално с Европейския инструмент за съседство и партньорство.
(6)
С Регламент (ЕО) № 389/2006 на Съвета от 27 февруари 2006 г. за създаване на инструмент за финансова подкрепа с цел насърчаване на икономическото развитие на общността на кипърските турци (3) се определя комитетът, предвиден в Регламент (ЕИО) № 3906/89 на Съвета от 18 декември 1989 г. относно икономическата помощ за някои страни от Централна и Източна Европа (4) („комитетът по ФАР“), за да се съдейства на Комисията при управлението на помощта за общността на кипърските турци. В съответствие с член 25 от Регламент (ЕО) № 1085/2006 Регламент (ЕИО) № 3906/89 бе отменен, но той продължава да се прилага спрямо правните актове и задълженията по прилагане на бюджета за финансовите години, предхождащи 2007 г. Тъй като Регламент (ЕО) № 389/2006 продължава да бъде основният акт за финансова подкрепа за общността на кипърските турци след тези бюджетни години, комитетът по ФАР следва да продължи дейността си за постигането на тази цел.
(7)
Регламент (ЕО) № 1085/2006 следва да бъде съответно изменен,
ПРИЕХА НАСТОЯЩИЯ РЕГЛАМЕНТ:
Член 1
Регламент (ЕО) № 1085/2006 се изменя, както следва:
1)
В член 19 се добавя следният параграф:
„9. Параграфи 1-8 не засягат участието на категории организации, които по характер или по местоположение имат право да бъдат допуснати, по отношение на целите на действието.“
2)
Член 25, параграф 1, втора алинея се заменя със следния текст:
„Тези регламенти, както и Регламент (ЕО) № 2666/2000, продължават да се прилагат спрямо правните актове и задълженията по изпълнение на бюджета за финансовите години, предхождащи 2007 г., спрямо прилагането на член 31 от Акта относно условията за присъединяване на Република България и Румъния и промените в Учредителните договори на Европейския съюз (5), и спрямо прилагането на член 3 от Регламент (ЕО) № 389/2006 на Съвета от 27 февруари 2006 г. за създаване на инструмент за финансова подкрепа с цел насърчаване на икономическото развитие на общността на кипърските турци (6).
3)
В приложение I се добавят следните вписвания след вписването за Хърватия:
„-
Исландия
-
Черна гора“
4)
В приложение II се заличават следните вписвания:
„-
Исландия
-
Черна гора“.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 15 февруари 2012 година.